**ЕВРОПЕИЗАЦИЈА или ИСЛАМИЗАЦИЈА на ТУРЦИЈА**

**Политичка хиперметропија, ISBN 978-608-10-0206-5. Издавач: Матица Македонска 2012, стр. 383-387**

Патот на Турција кон Европската Унија е долг и тежок. Од начинот на кој Турција ќе ги спроведе претстојните реформи зависи и нејзиното влегување во ЕУ. Турција веќе десет години е кандидат за членство во Европската Унија, а пристапните преговори започнаа во 2005-та година. Тие одат доста тешко поради поделеноста на членките на Унијата. Се работи за две групи на држави. Едната група се залага за забрзување на преговорите и е предводена од Велика Британија, за втората која се залага Турција да добие само привилегиран статус предводена е од страна на Франција и Германија. За да ги елиминира и отфрли сите забелешки на одделни држави членки на ЕУ, Турција деновиве спроведе референдум за уставни промени кои беа изгласани со големо мнозинство. Повеќето предложени уставни промени се неспорни меѓутоа некои од нив се доста контровезни и дискутабилни. Една од нив е и измената која се однесува на давањето поголеми овластувања на турскиот парламент при именување на членовите на Уставниот суд. Ова е резултат на доминантната позиција на владеачката партија и вербата за уште еден нов мандат на премиерот Таип Реџеп Ердоган и неговата Партија на правда и благосостојба (АКП). Турската опозиција и дел од членките на ЕУ ја обвинуваат власта дека со вака предложените измени се загрозуваат независноста на судството и секуларното уредување на државата.

Исто така една од предложените реформи која е доста дискутабилна е и ограничувањето на правата на армијата, која досега важеше за најголем бастион на секуларизмот. Во овој дел ќе споменам дека се укинува и имунитетот на водачите на воениот удар извршен во далечната 1980 година. Ако нешто ви значи оваа измена, ќе ви наведам податок дека денот кога се одржа референдумот е токму денот кога се навршуваат 30 години од извршениот воен удар на армијата во 1980 година??!!. Се чини дека владеачката Партијата на правдата и благосостојба (АКП) и премиерот Ердоган не оставаат ништо на случајот. Сето ова некако ми наликува на 1996 година, кога за првпат од страна на Неџметин Ербакан поранешниот претседател и основач на оваа партија (тогаш се нарекуваше "Рефак" партија) првпат јавно се побара заживување и доминација на религијата. Како и да е владеачката премиерот Ердоган и неговите приврзаници ја добија во моментов најголемата битка со секуларниот турски политички и воен естаблишмент.

Од друга страна некако незебележано во јавноста остана податокот дека во моментов расположението на турските граѓани за влез на нивната држава во ЕУ го поддржуваат само 38%, за разлика од 2004 година кога тој беше поголем од 70%. Втор интересен податок е тројно зголемениот процент на Турци кои кои сметаат дека политичкото раководството на Турција за меѓународните прашања најмногу треба да соработува со земјите од Блискиот исток, наспроти 6% кои се за соработка со САД. Податоци и факти за вистинско и сериозно размислување. Но, да почнеме со ред.

Денес Турција се наоѓа на крстопат и пред голем предизвик. Во иднина ќе бидеме сведоци дали таа и понатаму ќе ја задржи својата логистичка поддршка на САД во контекст на намерите на САД да го нападне Ирак или пак ќе им го сврти грбот како и пред некое време кога им се приклучи на групата држави кои се спротивставија на било каква инвазија на Ирак. Ова спротивставување е поради нивниот страв дека со нападот на Ирак и со негово ставање под американска контрола можноста за создавање на држава на Курдите на југот на Турција и северот на Ирак станува реалност, а сето тоа ќе влијае на мирот безбедноста и стабилноста на Турција и регионот.

Турскиот политички врв и турската дипломатија не само на внатрешен, туку посебно на надворешен план водат двојна политика. Во неа се присутни и видливи два мошне важни елементи. Прагматизам и политичка мимикрија. Турција успешно барем пред дел од меѓународната јавност го продава својот прагматизам притоа мошне вешто криејќи ја вистинската идеолошка природа на нештата и постапките. Прикривањето на вистината во овој момент е неминовно, бидејќи тоа тешко ќе помине кај западниот секуларен свет кон кој тежи Турција. Но, дали тоа ќе трае вечно? Со својата нова политичка доктрина наречена неоосманлизам се чини дека доаѓа до преродување на идеата за создавање на современо виртуелно османлиско царство или Калифат на Балканот, притоа користејќи се со современи облици како што се економската и религиозната доминација. Зелената трансферзала односно лакот кој се протега од Бихаќ во Босна и Херцеговина, и кој минува низ средна и источна Босна, и кој се протега на целиот Санџак, Косово, Албанија, Македонија, Тракија, па се до Турција, во минатото се препознаваше и етикетираше со акронимот Зетра. Денес оваа замислена линија е всушност балканска геополитичка и геокултурна трансверзала, на која во моментов најмногу (полујавно) инсистира Турција.

Во областа на економијата очигледни се резултатите од вложувањата на турските бизнисмени во сите балкански држави. Меѓутоа зад економијата не заостанува ниту религијата. Видете ги случувањата во Бугарија и Санџак во Србија. Турскиот верски врв потпомогнат од одредени државни служби денес имаат патронат и диригираат си повеќе муфтии во овие држави. Денес тие истите ги обвинуваат овие држави за антиисламизам и верска нетолеранција. Така на пример во Бугарија дејствува познатиот муфтија Мустафа Хаџи кој ги критикува бугарските институции за дискриминација на муслиманското малцинство. Во Санџак ситуацијата е пред експлозија поради дејствување на муфтијата Зукорлиќ и неговите приврзаници кои бараат автонијиа за Санџак. Во нашата држава се чини дека турското влијание на религијата е сеуште минорно од причина што во ИВЗ доминираат верниците албанци и во тек е борбата за превласт со вехабитите.

На внатрешен план ситуацијата во Турција со исламизмот не е така розова. Во општините во Турција каде на власт се сопартијците на премиерот Ердоган постојат доста видливи елементи кои некако не ми кореспондираат со наводната нивна европска ориентација. Така на пример во некои општини поточно во некои угостителски објекти кои се под контрола на нивни истомисленици пиењето алкохол е строго забрането, а постојат и базени каде мажите и жените се капат во различни денови. Се чини дека Ердоган чекор по чекор, ја шири својата „тајна фундаменталистичка агенда“ а од друга страна се залага за европско однесување. Вистинска мимикрија. За некореспондирањето на зборовите и конкретните чекори зборуваат фактите. Така на пример неговата партија досега сменила повеќе од 30% од високите образовни функционери со свои партиски послушници, кои доаѓаат главно од исламските верски училишта. Медресата е основен предуслов за да се биде унапреден во кариерата, а во учебниците постојано се уфрлаат исламистички елементи. Да се потсетиме само и на 2005 година когаТурција ја отфрли пресудата на Европскиот суд на човековите права, со која се поддржа забраната на носењето на муслиманската шамија во турските универзитети. Наспроти тоа турските власти рекоа дека за тоа прашање тоа ќе решаваат муслиманските имами. Ова се само некои разлики помеѓу прокламирањето и практицирањето на власта иако се многу на број.

На крајот ќе се согласам со констатацијата во една анализа која вели дека турскиот премиер можеби пронашол начин како да ги измеша демократијата и исламот и на тој начин да ги убеди дел од европските политичари за неговата проевропска ориентација, меѓутоа се чини дека тоа не е доволно. Од ден на ден се поочигледна станува неговата политичка мимикрија. Иако неговата партија многумина ја сметаат за исламска верзија на демохристијанските партии во Европа, сепак мислам дека кај првите луѓе на Франција и Германија останува длабоко врежана во свеста изјавата на идеологот и татко на партијата, Неџмедин Ербакан дека ЕУ е "христијански клуб". Ќе треба да помине доста време да се видат постапките и чекорите кои ќе бидат превземени во иднина од страна на турските власти за да се промени ставот на Франција и Германија (главни двигатели на ЕУ) по однос на прашањето за влез на Турција во европското семејство.

**проф д-р јове КЕКЕНОВСКИ**